**Lavetthusene** består av tre nærliggende bygninger ved Kalvskinnet i Trondheim som ble benyttet som magasiner for Forsvaret fra midten av 1800-tallet og frem til avhendelse på midten av 1990-årene. Lavetthusene har adresse Bispegata 11 og er en del av Militærbygningene på Kalvskinnet. Alle tre bygninger ble administrativt fredet i 1996 og påfølgende år ble disse tatt i bruk av Nidaros domkirkes restaureringsarbeider.

Historie
--------

Det eldste lavetthuset ligger langs Sverres gate og ble oppført i 1844. Denne bygningen ble oppført i bindingsverk med stående tømmermannspanel og saltak samt horisontalbånd og med trelemmer over vinduer. Arkitekt for denne bygningen er mest sannsynlig Theodor Christian Broch, som også står bak flere byggverk for militæretaten i Trondheim fra samme tidsperiode. Det andre lavetthuset ble oppført i perioden 1858–1860 og ligger vinkelrett for den eldste bygningen langs Bispegata. Denne bygningen ble oppført i teglmur med innvendige støttepilarer og saltak samt buede porter.

Verkstedbygningen ligger i bakkant av lavetthusene og består av et vinklet trehus som ble oppført som «ensomt fengsel» i 1849. Etter en stortingsbeslutning ble bygningen bygget om og tatt i bruk som verksted av Nordmøre bataljon fra 1877. Bygningen ble fra 1950-årene bygd om ytterligere og deretter brukt som kontorbygning.

Begge lavetthus har blitt benyttet som magasiner for artilleriet, og navnet *lavett* kommer av at de ble benyttet som lager for kanoner og mobilt skyts. Bispegata 11 ble standkvarter for Nordenfjeldske ingeniørbataljon da denne ble opprettet i 1911. Trøndelag ingeniørbataljon ble etablert like etter andre verdenskrig og tok i bruk bygningene fra 1947. I 1959 flyttet store deler av bataljonen til Persaunet leir, men benyttet lavetthusene som lager frem til 1985 før de ble avhendet av Forsvaret i 1992.

Lavetthusene ble ombygget i 1997 og sammen med verkstedbygningen ble disse tatt i bruk som verksteder og kontorer av Nidaros domkirkes restaureringsarbeider.

Bildegalleri
------------

* Det eldste lavetthuset fra bakgården (1983)Det eldste lavetthuset fra bakgården (1983)
* Begge lavetthus mot Bispegata (1983)Begge lavetthus mot Bispegata (1983)
* Verkstedbygningen (1983)Verkstedbygningen (1983)
* Lavetthusene sett fra Bispegata (2019)Lavetthusene sett fra Bispegata (2019)

Referanser
----------

1. ↑  Håpnes, Roy Åge (2003). *Trondheim tar form: Bygningshistoriske blikk på bydelene*. Trondheim: Eiendomsmegler1. s. 92. ISBN 82-996-6830-1.
2. ↑  Hegard, Tonte (1986). *Fredede hus og anlegg*. Universitetsforlaget. s. 45. ISBN 82-00-07134-0.
3. ↑  Hegard, Tonte (1986). Fredede hus og anlegg. s. 44
4. ↑  Stjern, Ivar (1997). *Trøndelag ingeniørbataljon 1911-1995*. Elanders forlag. s. 170–171. ISBN 82-90545-76-2.
5. ↑  Bekkevahr, Knut (1995). *Artilleriregiment nr. 3's historie*. s. 93. ISBN 82-993534-0-8.
6. ↑  Stjern, Ivar (1997). Trøndelag ingeniørbataljon, Bispegata 11. s. 170
7. ↑  Stjern, Ivar (1997). Trøndelag ingeniørbataljon, Bispegata 11. s. 172
8. ↑  Bratberg, Terje (2008). Trondheim byleksikon. s. 360

Litteratur
----------

* Bratberg, Terje T. V. (2008). *Trondheim byleksikon*. Oslo: Kunnskapsforlaget. s. 360. ISBN 978-82-573-1762-1.
* Stjern, Ivar (1997). *Trøndelag ingeniørbataljon 1911-1995*. Elanders forlag. s. 170–172. ISBN 82-90545-76-2.

Eksterne lenker
---------------

* (en) Bispegata 11, Trondheim – kategori av bilder, video eller lyd på Commons
* «Lavetthusene (Kalvskinnet)». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | Riksantikvaren kulturminne
 |